भाजपा की भीतरी प्रतिक्रिया भला प्रधानमंत्री से बेहतर कौन जानता है? अपने पितृ संगठन और भ्रातृ समूहों की खदबदा रही देगचियों का अंदाज़ भी उन्हें अच्छी तरह से है। शिवसेना जैसे उनके सहयोगी दल तो ताल ठोक कर सामने ही आ गए हैं और कई औरों की कसमसाहट भी नरेंद्र भाई की खुर्दबीन में दर्ज़ है। वे जानते हैं कि उनके लवाजमे में 31 राजनीतिक दल तो ऐसे हैं, जिनका एक भी सांसद लोकसभा में नहीं है। सो, अपनी-अपनी क्षेत्रीय पकड़ बनाए रखने के लिए वे कभी भी पाला फांद सकते हैं। मोदी इतने नासमझ भी नहीं हैं कि उन्हें पोरस के हाथियों की कथा नहीं मालूम। इसलिए जनतंत्र भले ज़र्रा-ज़र्रा हो जाए, संसद में इस बहस पर मतदान का जोख़िम वे कभी नहीं उठाएंगे।